b'\n_START_ARTICLE_\nVecmoku pilskalns\n_START_PARAGRAPH_\nVecmoku pilskalns atrodas Tukuma novada Tumes pagast\xc4\x81 pie Vecmok\xc4\x81m. 1 km uz zieme\xc4\xbcaustrumiem atrodas Vecmoku mui\xc5\xbeas komplekss._NEWLINE_Pilskalns ier\xc4\xabkots uz neliela kalna raga, kas izvirz\xc4\xabjies uz rietumiem no Vecmoku kaln\xc4\x81ja. Pilskalna plakums austrumos norobe\xc5\xbeots ar 2 m augstu valni, kuram gar dienvidu malu saman\xc4\x81ma sen\xc4\x81 uzejas vieta. Pilskalna augstums - 15m. L\xc4\x93zen\xc4\x81kaj\xc4\x81 austrumu nog\xc4\x81z\xc4\x93 izveidota terase. Pilskaln\xc4\x81 atrastie dzelzs s\xc4\x81r\xc5\x86i \xc4\xbcauj to dat\xc4\x93t ar dzelzs laikmetu. Pilskalns atradies kur\xc5\xa1u Vanemas zem\xc4\x93._NEWLINE_Pilskalna apk\xc4\x81rtne bag\xc4\x81ta ar da\xc5\xbe\xc4\x81diem arheolo\xc4\xa3iskiem atradumiem. Vecmoku mui\xc5\xbeas laukos atrasti vair\xc4\x81ki zobeni un bultu gali un net\xc4\x81lu no pilskalna atrodas senkapi. 20. gadsimta s\xc4\x81kum\xc4\x81 pilskalna pak\xc4\x81j\xc4\x93 atrastas vair\xc4\x81kas senlietas kuras attiecin\xc4\x81tas uz 6. gadsimtu._NEWLINE_Vecmoku pilskalnu pirmo reizi aprakst\xc4\xabjis E. \xc5\xa0midts 1900. gad\xc4\x81 izveidojot ar\xc4\xab stipri nepiln\xc4\xabgu t\xc4\x81 pl\xc4\x81nu. 1912. gad\xc4\x81 pilskalnu apmekl\xc4\x93ja Karls fon L\xc4\x93vis of Men\xc4\x81rs. 1923. gad\xc4\x81 savas Kurzemes pilskalnu apzin\xc4\x81\xc5\xa1anas eksped\xc4\xabcijas laik\xc4\x81 pilskalnu p\xc4\x93t\xc4\xabjis un uzm\xc4\x93r\xc4\xabjis Ernests Brasti\xc5\x86\xc5\xa1.'